Cꞌo cꞌa jun achi peti,
arjaꞌ jun chique ja maestro ja netijon quixin ja winak tre ja ley xin Dios.
Ja cꞌa rachi cꞌo rgana ncꞌambajaj ja Jesús in xa rmalariꞌ tok quewaꞌ xbij tre riꞌ:
—Maestro ¿nak nban utzcꞌa chi nyataj chwe ja utzlaj cꞌaslemal ja mta qꞌuisic trij?
neꞌ tre ja Jesús.
—Tabij chwe ¿nak tzꞌibtal can chipan ja ley xin Dios?
¿Nak nawasaj atat trij?
neꞌxi ja rachi.
—Quewaꞌ nbij riꞌ:
—Tawajoꞌ ja Dios ja rawajaw pro nojel acꞌuꞌx tawajoꞌ,
in nojel awanma in nojel awachokꞌakꞌ in nojel anaꞌoj tawajoꞌ chakajaꞌ.
Ja caniꞌ nawajoꞌ kaj awiꞌ ayon queriꞌ cꞌa tabanaꞌ chique ja raprójimo,
queꞌawajoꞌ chakajaꞌ.
Queriꞌ nbij,
neꞌe ja rachi.
—Ni katzij wiꞌ ja nabij leꞌ.
Ja cꞌa wi xtaban cumplir ja ley ja cꞌa xabij leꞌ jariꞌ nyataj chawe ja utzlaj cꞌaslemal ja mta qꞌuisic trij,
neꞌxi rmal ja Jesús.
Ja cꞌa rachi arjaꞌ nrajoꞌ nutoꞌ riꞌ rmalariꞌ tok xbij chic tre ja Jesús:
—Pro ¿echinatak cꞌariꞌ ja nprójimo?
neꞌ tre.
Ja cꞌa Jesús arjaꞌ xumaj rbixic jun cꞌambal tzij tre,
quewaꞌ xbij tre riꞌ:
—Cꞌo jun achi xuban jutij xelel pa Jerusalén,
xuleꞌ chipan ja tinamit Jericó.
Ecꞌo cꞌa juleꞌ alakꞌomaꞌ quechap ja rachi,
quilakꞌajel ja cꞌo ruqꞌuin pro ni nojelal,
quesoc can,
quipunbaꞌ can pa bey,
jutzꞌit laj quicamsaj.
Cꞌo cꞌa jun sacerdote penak pa bey.
Ja cꞌa sacerdote tok xutzꞌat chi punuli ja rachi pa bey xusol rubey,
ma xkꞌax ta ruqꞌuin.
Pi chi cꞌa jun ajsamajel xin Dios ja levita neꞌxi.
Ja cꞌa levita tok xurkaj chipan ja lugar xutzꞌat ja rachi,
xusol chic rubey,
ma xkꞌax ta ruqꞌuin chakajaꞌ.
Pro cꞌo cꞌa jun achi aj Samaria,
arjaꞌ rmajon rviaje in xurkaj chipan ja lugar.
Ja cꞌa raj Samaria tok xutzꞌat pon ja rachi congana xpokonaj rwach,
be ruqꞌuin.
Ja tok xekaj ruqꞌuin cꞌo juleꞌ aceite rachbil vino xuyaꞌ chwach ja bar soctajnak wiꞌ jariꞌ xkꞌombej.
Ja tok kꞌomtaj rmal cꞌacꞌariꞌ xubatzꞌ.
Como cꞌo ruquiej rcꞌamonto xtzꞌubaꞌel ja rachi trij,
xucꞌamel pa jun pensión,
bien xuban cuenta.
Ja cꞌa chi rcab kꞌij ja raj Samaria benam nuban,
cꞌo caꞌiꞌ quetzal pwok xlasaj,
xutoj can pa rukꞌaꞌ ja rajaw pensión in quewaꞌ xbij tre riꞌ:
—Tabanaꞌ paki jutzꞌit cuenta ja rachi,
tayaꞌaꞌ tre xa nak ta ja ncꞌatzin tre.
Ja tok xquinmelojto anin wotak chi nuntojoꞌ ja rucꞌas awqꞌuin nojelal,
neꞌ can tre.
Ja tok bitaji ja cꞌambal tzij rmal ja Jesús quewaꞌ xbij chic tre ja maestro riꞌ:
—Camic tabij chwe,
ja chawe atat ¿nak chique ja roxiꞌ achiꞌiꞌ ja xoc rprójimo ja rachi ja chap cumal ja ralakꞌomaꞌ?
neꞌ tre.
—Ja pokonan rwach,
neꞌxi rmal ja maestro.
—Camic jat,
tabanaꞌ atat ja caniꞌ xuban ja raj Samaria,
neꞌe ja Jesús tre.